লখিমপুৰ, ২৮ জানুৱাৰী ; ২০১১ চনৰ জানুৱাৰী মাহৰ পৰা ভাৰতবৰ্ষত এটাও পলিঅ আক্রান্ত শিশু চিনাক্ত হোৱা নাই । ৩বছৰ পয্যবেক্ষণ কৰাৰ পাছত ২০১৪ চনৰ ২৭মাৰ্চত বিশ্ব স্বাস্থ্য সন্থাই ভাৰতৰ লগতে দক্ষিণ পূব এচিয়া অঞ্চল পলিঅ'মুক্ত বুলি ঘোষণা কৰিছে । পলিঅ মুক্ত অঞ্চল/দেশ বুলি ঘোষণা কৰা হলেও আমাৰ দেশখন পলিঅ ৰোগৰ সংক্ৰমনৰ পৰা সম্পূর্ণ নিৰাপদ নহয় ,কাৰণ আমাৰ চুবুৰীয়া ,পাকিস্তান আৰু আফগানিস্তানত এতিয়াও পলিঅ ভাইৰাছ সংক্ৰমন হৈ আছে । সেয়ে দুখন সংক্ৰমন হোৱা দেশৰ পৰা আমাৰ দেশলৈ পুনৰ ভাইৰাছৰ সংক্ৰমনৰ আশংকা কৰি অহা ৩১ জানুৱাৰীত ৰাষ্ট্রীয় পালছ পলিঅ' প্রতিষেধক প্ৰদান অভিযানৰ ব্যাপক প্ৰস্তুতি চলোৱা হৈছে । আজি নৰ্থ লখিমপুৰ প্ৰেছ ক্লাৱত স্বাস্থ্য বিভাগৰ দ্বাৰা আয়োজিত এক সংবাদ মেলত এই কথা সদৰি কৰে জিলাপ্রতিষেধক বিষয়া গুনীন গগৈ আৰু জিলা সম্প্ৰসাৰণ আৰু মাধ্যম বিষয়া মাধৱ ফুকনে । এই সন্দৰ্ভত স্বাস্থ্য বিভাগৰ আহ্বান পালছ পলিঅ অভিযানৰ বুথ দিৱসৰ দিনা অনুষ্ঠিত কৰা বুথলৈ আনি ৫ বছৰৰ তলৰ প্ৰত্যেকটো শিশুক পলিঅ দুটোপাল খুওৱাৰ ব্যৱস্থা কৰক শিশুৰ অভিভাৱকে । বিভাগৰ মতে এইবাৰ জিলাখনত ১ লাখ ৫১ হেজাৰ ১১৯ টা শিশুক এই প্রতিষেধক দিয়াৰ লক্ষ্য স্থিৰ কৰি ৯১২ টা বুথৰ ব্যৱস্থা কৰাৰ লগতে ৩৫৪৮ গৰাকী এ এন এম, আশা কৰ্মী, আৰু অঙ্গনবাদী কৰ্মীক প্ৰশিক্ষণৰ ব্যৱস্থা কৰিছে । আনহাতে ১৬৯ গৰাকী চুপাৰভাইজৰৰ ব্যৱস্থা কৰিছে । অহা ৩১ জানুৱাৰীত বুথত পালছ পলিঅ খুওৱাৰ পাছত ১ আৰু ২ ফেব্ৰুৱাৰীত ঘৰে ঘৰে থাকি যোৱা শিশুক পলিঅ প্ৰদানৰ ব্যৱস্থা কৰিব ।
